Noorde het groot arsenaal vir eindronde | Netwerk24
Deur Wim Pretorius 14 Januarie 2020 09:22
Die 2020-skoleatletiekseisoen spring binnekort vol vuur en vlam weg en die Superskole-reeks se eindronde sal een van die vroeë trekpleisters op die kalender wees.
Dié unieke byeenkoms sal op 1 Februarie van Suid-Afrika se voorste kragte in skoleatletiek teen mekaar opweeg wanneer die noorde en die suide swaarde kruis.
Die Afrikaanse Hoër Seunskool se Ntando Mahlangu sal een van die trekpleisters wees by die Superskole-atletiekreeks se eindronde. Foto: Frans Lombard
Die finale lys van 52 skole wat na die Universiteit van Pretoria se L.C. de Villiersstadion sal opruk, is Maandag bekend gemaak en die noorde se arsenaal lyk indrukwekkend.
Op die hoëveld sal die suide ’n massiewe taak hê wat op hom wag, veral nadat van hulle groot kanonne onttrek het.
Die afwesigheid van Paul Roos Gimnasium, Boland Landbou, Wynberg Boys High School, Hoërskool Stellenberg en Fairmont High School sal beslis ’n groot leemte laat.
Dít nadat hulle almal gekwalifiseer het.
Die Afrikaanse Hoër Seuns-en Meisieskole sal albei in hul 100ste bestaansjaar hul slag wil wys in die seuns- en meisiesafdelings, terwyl die Hoërskool Menlopark die algehele afdeling in die visier het om sy stempel af te druk.
Dan kan Helpmekaar Kollege, Hoërskool Garsfontein, Hoërskool Monument, Hoërskool Noordheuwel, Hoërskool Nelspruit, Hoërskool Waterkloof, Potchefstroom Gimnasium en Prestige College ook nie onderskat word nie.
Aan die suide se kant sal die Hoër Jongenskool Paarl en Parel Vallei se seuns fyn dopgehou word, terwyl die Hoër Meisieskool Paarl, La Rochelle Girls High en Milnerton High School ’n faktor onder die meisies sal wees.
Die Hoër Tegniese Skool Drostdy se meisies kan ook mee rekenskap gehou word.
Skole het in 2019 vir die eindronde gekwalifiseer tydens twee byeenkomste in die verskillende streke.
* Die skole wat deelneem is:
Suide: Hoër Jongenskool Paarl, Hoërskool Belville, Hoërskool DF Malan, Hoër Tegniese Skool Drostdy, Hoërskool Parow, Hoërskool Hugenote (Wellington), La Rochelle Girls High School, Hoërskool Duineveld, Hoër Meisieskool Bloemhof, Hoër Meisieskool Paarl, Parel Vallei High, Milnerton High School, Sarepta Secondary School.
Meer oor: Skoleatletiek | Helpmekaar Kollege | Menlopark | Skolesport | Paarl Boishaai | Affies